DOI: 10.14457/tu.the.2022.1322
title: การสื่อสารสุขภาพ “ผู้มีภาวะแอสเพอร์เกอร์” ในซีรีส์อูยองอูทนายอัจฉริยะ (Extraordinary attorney Woo)

description: การวิจัยเรื่อง “การสื่อสารสุขภาพ “ผู้มีภาวะแอสเพอร์เกอร์” ในซีรีส์อูยองอู ทนายอัจฉริยะ (Extraordinary attorney Woo)” มีวัตถุประสงค์เพื่อศึกษาวิธีการนำเสนอเรื่องราวเกี่ยวกับผู้มีภาวะแอสเพอร์เกอร์ในซีรีส์เกาหลีเรื่อง “อูยองอู ทนายอัจฉริยะ” (Extraordinary attorney Woo) และเพื่อศึกษาวิธีการเล่าเรื่องการอยู่ร่วมกันกับผู้มีภาวะแอสเพอร์เกอร์ที่ปรากฏในซีรีส์เกาหลีเรื่อง “อูยองอู ทนายอัจฉริยะ” (Extraordinary attorney Woo) งานวิจัยนี้เป็นงานวิจัยเชิงคุณภาพ (Qualitative research) เป็นการวิเคราะห์ตัวบท (Textual Analysis) โดยสืบค้นข้อมูลจากหนังสือ บทความในสิ่งพิมพ์ต่าง ๆ เอกสารทางวิชาการ การศึกษางานวิจัยที่เกี่ยวข้อง แหล่งข้อมูลทางอินเตอร์เน็ต และบทซีรีส์เกาหลีเรื่อง “อูยองอู ทนายอัจฉริยะ” (Extraordinary attorney Woo) ทั้งหมด 16 ตอน ที่นำเสนอผ่านแอปพลิเคชันเน็ตฟลิกซ์ (NetflixTH) มีซับไทยถูกลิขสิทธิ์ ซึ่งมีระยะเวลาออกอากาศวันที่ 29 มิถุนายน – 18 สิงหาคม 2565 ทุกวันพุธและพฤหัสบดี เวลา 21.00 น. เพื่อเป็นแนวทางในการหาผลการศึกษาของการวิจัยครั้งนี้ ผลการศึกษาพบว่า ซีรีส์เรื่อง“อูยองอู ทนายอัจฉริยะ” (Extraordinary attorney Woo) มีวิธีการนำเสนอเรื่องราวเกี่ยวกับผู้มีภาวะแอสเพอร์เกอร์ผ่านประเภทเรื่องโรแมนติกและคอมเมดี้ (Romantic Comedy) ซีรีส์เรื่องนี้จึงมีความเป็นสาระบันเทิง โดยเป็นการนำเสนออาการของภาวะแอสเพอร์เกอร์ผ่านเรื่องราวความรัก ความอบอุ่น ในแต่ละตอนจะสอดแทรกด้วยบทพูดและฉากที่ทำให้เกิดความขบขัน และแสดงถึงความรักระหว่างอูยองอูกับตัวละคนอื่นๆ รอบตัว ทำให้ผู้ชมสัมผัสได้ถึงความรัก ความอบอุ่น ความสนุกสนานเพลิดเพลิน ควบคู่ไปกับการได้รับความรู้เกี่ยวกับอาการภาวะแอสเพอร์เกอร์ นอกจากนี้ ซีรีส์ได้ทำให้ผู้รับชมได้รับรู้ว่าผู้มีภาวะแอสเพอร์เกอร์สามารถอยู่ร่วมกับคนปกติได้ โดยใช้ทฤษฎีการเล่าเรื่อง ได้แก่ แก่นเรื่อง ตัวละคร และบทสนทนา โครงเรื่อง โดยแก่นเรื่องของซีรีส์ คือ ความรักของผู้มีภาวะแอสเพอร์เกอร์และคนปกติ ทั้งนี้ ซีรีส์ได้เล่าอาการผิดปกติ 4 รูปแบบ คือ 1. ความบกพร่องทางด้านการสื่อสาร (Communication Skills) 2. ความบกพร่องทางด้านพฤติกรรม (Inflexible Behavior) 3. ความบกพร่องทางด้านปฏิสัมพันธ์ทางสังคม (Social Skills) และ 4. ความบกพร่องทางประสาทสัมผัส (Sensory) โดยสอดแทรกความผิดปกติทั้งหมดผ่านโครงเรื่อง คือ การเริ่มเรื่อง (Exposition) ปมของเรื่อง (Complication) จุดวิกฤติ (Climax) และการคลี่คลาย (Falling Action) ส่วนการเล่าเรื่องการอยู่ร่วมกันกับผู้มีภาวะแอสเพอร์เกอร์ที่ปรากฏในซีรีส์ปรากฏทั้งหมด 10 วิธี คือ 1. ตัวละครหลักบอกว่าตนเองเป็นผู้มีภาวะแอสเพอร์เกอร์และอธิบายอาการของตน 2. ตัวละครหลักพ่ายแพ้ 3. การนำเสนอภาวะแอสเพอร์เกอร์ผ่านอวัจนภาษา 4. การสร้างสัญลักษณ์ในการสื่อสารร่วมกัน 5. การใช้ชีวิตประจำวัน ได้แก่ การรับประทานอาหาร การใช้ชีวิตร่วมกับคนอื่นๆ 6. การที่ตัวละครอื่นสอนหรือแนะนำในสิ่งที่ควรและไม่ควรกระทำเมื่ออยู่ร่วมกับผู้อื่น 7. การเรียนรู้เพื่อเข้าหาคนอื่นๆ 8. การสร้างความมั่นใจให้ตัวเอง 9. การเชื่อและทำตามสิ่งที่คนอื่นแนะนำ และ 10. การมีความรักของอูยองอูกับอีจุนโฮพระเอกของเรื่อง จากการศึกษารูปแบบวิธีการนำเสนอเรื่องราวในซีรีส์ พบว่ามีกลยุทธ์ 5 ประการ ที่ทำให้ซีรีส์เรื่องนี้ประสบความสำเร็จ คือ 1. กลยุทธ์ในการให้ความบันเทิง เป็นการสอดแทรกสาระผู้มีภาวะแอสเพอร์เกอร์ลงไปในสื่อบันเทิง 2. กลยุทธ์การเล่าเนื้อเรื่องในรูปแบบโรแมนติกและคอมเมดี้ (Romantic Comedy) มีความรักกุ๊กกิ๊ก การก้าวข้ามผ่านอุปสรรคที่จะได้รักกัน และความตลกขบขันจากการดำเนินเรื่อง 3. กลยุทธ์การเลือกตัวละครที่เป็นผู้หญิง มีความน่ารัก น่าทะนุถนอม มีความหลากหลายทางอารมณ์ตามคุณลักษณะของความเป็นผู้หญิง ทำให้เธอเข้าไปอยู่ในใจผู้รับชมได้ 4. กลยุทธ์การผลิตเป็นซีรีส์ (เป็นชุดเรื่องราว) ทำให้สามารถเล่าเรื่องให้แต่ละตอนมีทั้งความสุขและความทุกข์ปะปนกันไปตามโครงเรื่องที่จะค่อยๆ เล่าเรื่องไปทีละขั้น พร้อมกับสอดแทรกให้ผู้ชมค่อยๆ ได้รับความรู้เกี่ยวกับภาวะแอสเพอร์เกอร์ 5. กลยุทธ์ความบันเทิงตามสไตล์เกาหลี คือ การที่ตัวละครพระเอกมีความรัก ความปรารถนาดีต่อตัวละครนางเอก เน้นสร้างความชวนฝัน ภาพลักษณ์ที่ดี และการเล่าเรื่องที่เกี่ยวข้องการประกอบวิชาชีพ ทำให้เห็นภาพการทำงานจริงๆ ในอาชีพนั้น พร้อมกับการนำเสนอแง่มุมความรักระหว่างชายหญิงเป็นจุดแข็งของเรื่องซึ่งถือเป็นคุณลักษณะที่สำคัญความบันเทิงรูปแบบซีรีส์